CELEX: 62021CN0450
Language: da
Date: 2021-07-20 00:00:00
Title: Sag C-450/21: Anmodning om præjudiciel afgørelse indgivet af Tribunale ordinario di Vercelli (Italien) den 20. juli 2021 — UC mod Ministero dell’istruzione

18.10.2021   
            
            
               DA
            
            
               Den Europæiske Unions Tidende
            
            
               C 422/6
            
         
      Anmodning om præjudiciel afgørelse indgivet af Tribunale ordinario di Vercelli (Italien) den 20. juli 2021 — UC mod Ministero dell’istruzione
      (Sag C-450/21)
      (2021/C 422/09)
      Processprog: italiensk
      
         Den forelæggende ret
      
      Tribunale ordinario di Vercelli
      
         Parter i hovedsagen
      
      
         Sagsøger: UC
      
         Sagsøgt: Ministero dell’istruzione
      
         Præjudicielle spørgsmål
      
      
                  1)
               
               
                  Skal § 4, stk. 1, i rammeaftalen vedrørende tidsbegrænset ansættelse, indgået den 18. marts 1999, som findes i bilaget til Rådets direktiv 1999/70/EF af 28. juni 1999 (1), fortolkes således, at denne bestemmelse er til hinder for en national lovgivning som den, der er indeholdt i artikel 1, stk. 121, i lov nr. 107/2015, som udtrykkeligt udelukker, at uddannelsesministeriets lærere med tidsbegrænset ansættelse har ret til og kan få udbetalt et bestemt løntillæg på 500 EUR, fordi dette tillæg udgør en godtgørelse til faglig uddannelse og kompetenceudvikling alene for personale med tidsubegrænset ansættelse?
               
            
                  2)
               
               
                  Skal et løntillæg på 500 EUR pr. år som det, som fastsættes i artikel 1, stk. 121, i lov nr. 107/2015 (og artikel) 2 i lovdekret nr. 22/2020 (det såkaldte »elektroniske kort til lærere«), som er bestemt til køb af uddannelsesprodukter og -ydelser med henblik på udvikling af de professionelle kompetencer og til køb af opkoblingstjenester, anses for at være omfattet af ansættelsesvilkårene som omhandlet i § 4, stk. 1, i rammeaftalen vedrørende tidsbegrænset ansættelse?
               
            
                  3)
               
               
                  Såfremt det fastslås, at denne godtgørelse ikke er omfattet af de nævnte ansættelsesvilkår, skal § 6 i rammeaftalen vedrørende tidsbegrænset ansættelse, indgået den 18. marts 1999, sammenholdt med artikel 150 [TEU], artikel 14 i Den Europæiske Unions charter om grundlæggende rettigheder og artikel 10 i den europæiske socialpagt, da fortolkes således, at den er til hinder for en national lovgivning som den, der er indeholdt i artikel 1, stk. 121, i lov nr. 107/2015, hvorefter kun arbejdstagere med tidsubegrænset ansættelseskontrakt eller -forhold har ret til tilskud til faglig uddannelse, selv om de befinder sig i en situation, der er sammenlignelig med situationen for lærere med tidsbegrænset ansættelse?
               
            
                  4)
               
               
                  Skal de generelle principper i den gældende (EU)-lovgivning, navnlig lighedsprincippet, ligebehandlingsprincippet og princippet om forbud mod forskelsbehandling med hensyn til beskæftigelse og erhverv, som er fastslået i artikel 20 og 21 i Den Europæiske Unions charter om grundlæggende rettigheder, i direktiv 2000/43 (2) og 2000/78 (3) og i § 4 i rammeaftalen vedrørende tidsbegrænset ansættelse i forbindelse med anvendelse af direktiv 1999/70 fortolkes således, at de er til hinder for en bestemmelse som den, der er indeholdt i artikel 1, stk. 121, i lov nr. 107/2015, der tillader, at lærere med tidsbegrænset ansættelse kan behandles ringere og forskelligt med hensyn til ansættelsesvilkår og adgang til faglig uddannelse, blot fordi de har et tidsbegrænset ansættelsesforhold, selv om de befinder sig i en situation, der er sammenlignelig med situationen for lærere med tidsubegrænset ansættelse hvad angår type af arbejde og ansættelsesvilkår, idet lærere med tidsbegrænset ansættelse udfører samme opgaver og har samme faglige, pædagogiske, metode- og undervisningsmæssige, organisations- og relationsmæssige samt forskningsrelaterede kompetencer, som er erhvervet gennem undervisningserfaring, som ifølge den nationale lovgivning er ligestillet med fastansatte læreres?
               
            
                  5)
               
               
                  Skal § 6 i rammeaftalen vedrørende tidsbegrænset ansættelse læst i lyset af og under iagttagelse af de generelle principper i den gældende (EU)-lovgivning, navnlig lighedsprincippet, ligebehandlingsprincippet og princippet om forbud mod forskelsbehandling med hensyn til beskæftigelse og erhverv, samt de grundlæggende rettigheder, som er fastslået i artikel 14, 20 og 21 i Den Europæiske Unions charter om grundlæggende rettigheder, fortolkes således, at den er til hinder for en national lovgivning som den, der er indeholdt i artikel 1, stk. 121, i lov nr. 107/2015, hvorefter alene arbejdstagere med tidsubegrænset ansættelse har mulighed for adgang til faglig uddannelse?
               
            
         (1)  Rådets direktiv 1999/70/EF af 28.6.1999 om rammeaftalen vedrørende tidsbegrænset ansættelse, der er indgået af EFS, UNICE og CEEP (EFT 1999, L 175, s. 43).
      
         (2)  Rådets direktiv 2000/43/EF af 29.6.2000 om gennemførelse af princippet om ligebehandling af alle uanset race eller etnisk oprindelse (EFT 2000, L 180, s. 22).
      
         (3)  Rådets direktiv 2000/78/EF af 27.11.2000 om generelle rammebestemmelser om ligebehandling med hensyn til beskæftigelse og erhverv (EFT 2000, L 303, s. 16).